ກະຊວງແຜນການ ແລະ ການລົງທຶນ ໄດ້ຈັດກອງປະຊຸມສະຫລຸບວຽກງານ ແຜນການ ແລະ ການລົງທຶນ ທົ່ວປະເທດປະຈຳປີ 2020 ແລະ ທິດທາງປີ 2021 ຂຶ້ນໃນວັນທີ 4 ກຸມພາ 2021 ທີ່ນະຄອນຫລວງວຽງຈັນ, ໂດຍໃຫ້ກຽດເປັນປະທານຂອງ ທ່ານ ສອນໄຊ ສີພັນດອນ ຮອງນາ ຍົກລັດຖະມົນຕີ, ລັດຖະມົນຕີ ກະຊວງແຜນການ ແລະ ການລົງທຶນ, ມີບັນດາລັດຖະມົນຕີ, ຮອງລັດ ຖະມົນຕີ, ເຈົ້າແຂວງ, ຮອງເຈົ້າແຂວງ ແລະ ຫົວໜ້າພະແນກແຜນການ ແລະ ການລົງທຶນ ທົ່ວປະ ເທດ, ພ້ອມດວ້ຍພະນັກງານຫລັກແຫລ່ງ ຂອງຂະແໜງແຜນການ ແລະ ການລົງທຶນ ເຂົ້າຮ່ວມ.
ກອງປະຊຸມໄດ້ສະຫລຸບຕີລາຄາ ການພັດທະນາເສດຖະກິດ-ສັງຄົມແຫ່ງຊາດ ໃນໄລຍະຜ່ານມາ, ເຊິ່ງໄດ້ປະເຊີນກັບສະພາບການທີ່ບໍ່ເອື້ອອໍານວຍເທົ່າທີ່ຄວນ ເນື່ອງຈາກສະພາບຂອງສາກົນ ມີການປ່ຽນແປງໄປຢ່າງສັບສົນ ແລະ ຄາດຄະເນໄດ້ຍາກ ປະກອບກັບສະພາບພາຍໃນປະເທດ ຍັງມີຄວາມຫຍຸ້ງຍາກຫລາຍປະການ ເປັນຕົ້ນ ບັນຫາຄວາມຫຍຸ້ງຍາກທາງດ້ານເສດຖະກິດ, ໄພພິບັດທຳມະຊາດ ແລະ ການລະບາດຂອງພະຍາດໂຄວິດ-19 ເຖິງຢ່າງໃດກໍ່ຕາມ, ພາຍໃຕ້ການຊີ້ນໍາ-ນໍາພາຢ່າງໃກ້ຊິດ ຂອງພັກ, ລັດຖະບານ ລວມທັງການຕັດສິນໃຈສູງ ຂອງບັນດາຂະແໜງການ ທັງສູນກາງ ແລະ ທ້ອງຖິ່ນໃນຂອບເຂດທົ່ວປະເທດ ເຮັດໃຫ້ການຈັດຕັ້ງປະຕິບັດ ແຜນພັດທະນາເສດຖະກິດ-ສັງ ຄົມໃນ ປີ 2020 ໄດ້ມີຄວາມຄືບໜ້າດີພໍສົມຄວນ ເສດຖະກິດແຫ່ງຊາດ ມີການເຕີບໂຕ ເຖິງວ່າຈະບໍ່ສູງຄືປີຜ່ານມາ ແລະ ຕໍ່າກວ່າແຜນທີ່ວາງໄວ້ກໍຕາມ, ແຕ່ການພັດທະນາບັນດາໂຄງການຂະໜາດໃຫຍ່ ເຫັນວ່າມີຄວາມຄືບໜ້າດີ ເປັນຕົ້ນ ໄດ້ສຳເລັດໂຄງການກໍ່ສ້າງທາງດ່ວນ ນະຄອນຫລວງວຽງຈັນ-ວັງວຽງ, ໂຄງການທາງລົດໄຟລາວ-ຈີນ ເຫັນວ່າມີຄວາມຄືບພໍສົມຄວນ. ສຳລັບໂຄງການ Smart City ຢູ່ແຂວງ ຫລວງນໍ້າທາ ແລະ ອຸດົມໄຊ ຍັງຢູ່ໃນຂັ້ນຕອນການເຈລະຈາ ສັນຍາສຸດທ້າຍ ເພື່ອກ້າວເຂົ້າສູ່ຂັ້ນຕອນສຳປະທານ ການພັດທະນາໂຄງການ ສ່ວນການພັດທະນາ ດ້ານວັດທະນະທໍາ-ສັງຄົມ ກໍມີ ຄວາມຄືບໜ້າເປັນກ້າວໆ. ນອກຈາກນີ້, ອີກຜົນສໍາເລັດອັນພົ້ນເດັ່ນໃນປີ 2020 ແມ່ນໄດ້ສຸ່ມໃສ່ສ້າງ ແລະ ປັບປຸງນິຕິກຳ ແລະ ຜັນຂະຫຍາຍນິຕິກໍາໃຕ້ກົດໝາຍຂອງຕົນ ເພື່ອເປັນບ່ອນອີງທີ່ສຳຄັນໃນການຈັດຕັ້ງປະຕິບັດວຽກງານ ແລະ ຫັນເຂົ້າສູ່ກົດໝາຍໃຫ້ຫລາຍຂຶ້ນກວ່າເກົ່າ.
ໃນການດຳເນີນກອງປະຊຸມ ບັນດາຂະແໜງການທັງຂັ້ນສູນກາງ ແລະ ທ້ອງຖິ່ນ ໄດ້ສຸມທຸກເຫື່ອແຮງສະຕິປັນຍາ ເພື່ອສູ້ຊົນຈັດຕັ້ງປະຕິບັດບັນດາຄາດໝາຍອື່ນໆ ທີ່ໄດ້ກໍານົດໄວ້ໃນແຜນພັດທະ ນາເສດຖະກິດ-ສັງຄົມແຫ່ງຊາດປະຈໍາປີ 2021, ມະຕິສະພາແຫ່ງຊາດ ສະບັບເລກທີ 12/ສພຊ, ລົງວັນທີ 4 ພະຈິກ 2020 ວ່າດ້ວຍການຮັບຮອງເອົາບົດລາຍງານຂອງລັດຖະບານ ກ່ຽວກັບການ ຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ ປະຈໍາປີ 2020 ແລະ ທິດທາງແຜນການປະຈໍາປີ 2021, ແຜນພັດທະນາເສດຖະກິດ-ສັງຄົມແຫ່ງຊາດ 5 ປິ ຄັ້ງທີ IX ແລະ ມະຕິກອງປະຊຸມໃຫຍ່ຄັ້ງທີ XI ຂອງພັກ.
ໃນໂອກາດດຽວກັນນີ້, ທ່ານ ສອນໄຊ ສີພັນດອນ ພ້ອມດ້ວຍຜູ້ເຂົ້າຮ່ວມກອງປະຊຸມ ກໍໄດ້ຢ້ຽມຊົມການວາງສະແດງຮູບພາບ ຂອງບັນດາການນຳກະຊວງ, ການເຄື່ອນໄຫວວຽກງານໃນໄລຍະຜ່ານມາຂອງຄະນະພັກ, ຄະນະນຳກະຊວງ ຢູ່ຫ້ອງມູນເຊື້ອກະຊວງແຜນການ ແລະ ການລົງທຶນ.
ຂ່າວ: ກິດຕາ ພາບ:ເກດສະໜາ